**I Z V J E Š Ć E**

sa 4. redovne sjednice Općinskog vijeća Općine Kršan održane dana 04. prosinca 2017. godine, na kojoj je prisustvovalo 13 vijećnika Općinskog vijeća Općine Kršan.

Na sjednici vijeća prezentiran je:

**1.** **Projekta restauracije, obnove i uređenje Kaštela Kršan**

Na sjednici Općinskog vijeća Općine Kršan izvršena je prezentacija Projekta restauracije, obnove i uređenje Kaštela Kršan od strane predstavnika društva MF ARHITEKTI d.o.o. Rijeka - Marka Franković.

Za izradu Projekta obnove i revitalizacije Starog grada Kršana pod nazivom ''ČUVAR ISTARSKOG RAZVODA'' Općini Kršan odobreno je 80 % sredstava iz EU strukturnih i investicijskih fondova, tj. 965.400, 00 kuna. Preostalih 20 % do pune cijene od 1.206.750,00 kuna, koliko iznose troškovi projekta, namirit će Općina Kršan. Projekt izrađuje društvo MF ARHITEKTI d.o.o. Rijeka.

Ovim Projektom Starom gradu vratit će se barem dio nekadašnjeg života i dati još veće značenje u prostoru, kao kulturni i društveni centar Općine, sa smještajnim kapacitetima, gospodarskim sadržajima i mogućnošću svakodnevnog stanovanja. Da bi se do Kaštela Kršan uopće pristupilo, s glavne ceste vodi odvojak tek asfaltiranog puta, dužine 180 metara. Uz cestu koja će ostati i dalje u kategoriji nerazvrstanih, planira se pješačka površina, i javna rasvjeta cijelom dužinom. Prilikom rekonstrukcije i proširenja postojećeg puta, provest će se komunalna infrastruktura, voda, struja, kanalizacija, kablovi za Internet i telefon.

Središnje mjesto Kaštela je Soba Istarskog razvoda, s jednim od najstarijih pisanih dokumenata u hrvatskoj povijesti, s početka 12. odnosno 13. stoljeća, sve u posebnom prostoru muzeološko likovnog postava gdje se vidi tekst pisan kurzivnom glagoljicom na hrvatskom jeziku i prezentira se, na interaktivni suvremeni način posjetiteljima. Nadalje tu je i Cartiera, manufakturna proizvodnja papira i škola kurzivne glagoljice. Muzej samoniklog bilja i kušaonica gotovih proizvoda, Prostor za tečajeve pripreme i izrade krafa, prezentaciju i kušanje, Škola kulinarstva tradicijskih jela, multimedijalna dvorana za teoretski dio nastave, znanstvene simpozije, stručna i društvena događanja, samo su neki od sadržaja projekta valorizacije Kaštela.

 Cjelokupna građevinska rekonstrukcija Kaštela Kršan koštati će oko 25 milijuna kuna, te će se za navedene građevinske radove, također u narednoj fazi, izvršiti prijava na EU fondove.

**2. Nacrt prijedloga Proračuna Općine Kršan za 2018. godine i projekcija za 2019. i 2020. godinu - prvo čitanje**

Na sjednici Općinskog vijeća Općine Kršan razmatran je radni materijal (prvo čitanje) Nacrta prijedloga proračuna za 2018. godinu i projekcija za 2019. i 2020. godinu Općine Kršan.

Metodologija izrade proračuna propisana je Zakonom o proračunu, Pravilnikom o proračunskim klasifikacijama, Pravilnikom o proračunskom računovodstvu i računskom planu, kao i Uputama za izradu proračuna jedinica lokalne i područne (regionalne) samouprave za razdoblje 2018.-2020., primljenih od Ministarstva financija.

Temeljem navedenih propisa, Općinski načelnik utvrđuje prijedlog proračuna i projekcija te ih podnosi Općinskom vijeću na donošenje do 15. studenoga tekuće godine.

Općinsko vijeće Proračun i projekcije donosi do kraja 2017. godine, kako bi se od 1. siječnja 2018. godine mogle preuzimati i izvršavati nove obveze.

Ukupni prihodi i primici proračuna Općine Kršan za 2018. godinu planirani su u visini 31.192.720,00 kn. Na kraju 2017. godine, predviđa se da će se manjak u visini 3.450.000,00 kn, tako da su izdaci planirani u iznosu od 27.742.720,00 kn, čime je postignuta ravnoteža proračuna. Primjedbe i sugestije sa ove sjednice razmotriti će se i prema mogućnostima ugraditi u Prijedlog Proračuna Općine Kršan.

Nacrta prijedloga Proračuna za 2018. godinu i projekcija za 2019. i 2020. godinu Općine Kršan objavljen je na WEB stranici Općine Kršan u svrhu savjetovanja s javnošću.

**3. Na sjednici Općinskog vijeća donijeta je Odluka o stjecanju poslovnih udjela u trgovačkom društvu ŽIČARA UČKA d.o.o. Matulji u postupku povećanja temeljnog kapitala**

Ovom Odlukom odlučuje se o stjecanju poslovnog udjela Općine Kršan u postupku povećanja temeljnog kapitala Trgovačkog društva ŽIČARA UČKA d.o.o. za gradnju, upravljanje i gospodarsko korištenje žičarom, sa sjedištem u Matuljima, Ivana i Matka Baštijana 17.

U cilju realizacije projekta „Žičara na Učku“, a temeljem poziva Uprave društva za povećanjem temeljnog kapitala Društva, Općina Kršan će u temeljni kapital Društva unijeti iznos od 20.000,00 kn, uz istovremeno stjecanje poslovnog udjela Općine Kršan u Društvu u navedenom nominalnom iznosu. Sredstva će se osigurati u Proračunu Općine Kršan za 2017. godinu u iznosu od 5.000,00 kn i za 2018. godinu u iznosu od 15.000,00 kn.

**OPĆINSKO VIJEĆE OPĆINE KRŠAN**

**Općinski načelnik**

 **Valdi Runko**

Izvješće za WEB stranicu sastavila:

Glorija Fable

KLASA: 021-05/17-01/11

URBROJ: 2144/04-05-17-4

Kršan, 06. prosinca 2017.